PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/ZK/3/1/094	Bratislava 16. augusta 2006	

Protimonopolný úrad Slovenskej republiky, odbor koncentrácií v správnom konaní číslo 0048/OK/2006 začatom dňa 19. 06. 2006 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Connex Central Europe GmbH so sídlom Georgenstraße 22, hat., 10117 Berlín, Spolková republika Nemecko zastúpeným splnomocneným právnym zástupcom Mgr. Petrom Štrpkom, advokátom, Moskovská 13, 911 08 Bratislava, vo veci koncentrácie podnikateľov Connex Central Europe GmbH so sídlom Georgenstraße 22, hat., 10117 Berlín, Spolková republika Nemecko a KMV BUS, s. r. o., Štúrova 72, 949 44 Nitra, 

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie, spočívajúcej v nadobudnutí priamej kontroly podnikateľom Connex Central Europe GmbH so sídlom Georgenstraße 22, hat., 10117 Berlín, Spolková republika Nemecko nad podnikom podnikateľa KMV BUS, s. r. o., Štúrova 72, 949 44 Nitra na základe Zmluvy o prevode obchodného podielu uzatvorenej medzi podnikateľmi Veolia Transport Northern Europe Aktiebolag so sídlom Box 1820, 171 24 Solna, Štokholm, Švédske kráľovstvo a Central Europe GmbH so sídlom Georgenstraße 22, hat., 10117 Berlín, Spolková republika Nemecko dňa 10. 05. 2006 zastavuje, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 2941/2006 dňa 19. 06. 2006 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ Connex Central Europe GmbH so sídlom Georgenstraße 22, hat., 10117 Berlín, Spolková republika Nemecko (ďalej len „CCE“) prostredníctvom splnomocneného právneho zástupcu Mgr. Petra Štrpku, advokáta, Moskovská 13, 911 08 Bratislava (ďalej len „právny zástupca“), oznamuje nadobudnutie priamej kontroly nad podnikom podnikateľa KMV BUS, s. r. o., Štúrova 72, 949 44 Nitra (ďalej len „KMV BUS“) na základe Zmluvy o prevode obchodného podielu uzatvorenej medzi podnikateľmi Veolia Transport Northern Europe Aktiebolag so sídlom Box 1820, 171 24 Solna, Štokholm, Švédske kráľovstvo (ďalej len „Veolia Transport NE“) a CCE dňa 10. 05. 2006 (ďalej len „Zmluva o prevode obchodného podielu“). 

Na základe tohto oznámenia sa dňa 19. 06. 2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0048/OK/2006,  čom úrad informoval účastníka konania listom číslo 3031/PMÚ SR/2006 zo dňa 27. 06. 2006.

Po preskúmaní predložených podkladov a informácií úrad určil za účastníka konania podnikateľa CCE, ktorý nadobúda priamu kontrolu nad podnikom podnikateľa KMV BUS. Vzhľadom na to, že na základe informácií vyplývajúcich z predložených podkladov úrad zistil, že v predmetnom prípade nejde z nižšie uvedených dôvodov o koncentráciu, úrad nepovažoval v tomto prípade za opodstatnené predloženie všetkých podkladov a informácií podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť CCE je spoločnosťou s ručením obmezeným, ktorá bola založená podľa právneho poriadku Nemecka. Jediným spoločníkom, t. j. majiteľom 100 %-ného obchodného podielu v spoločnosti CCE je spoločnosť Veolia Transport SA so sídlom 169, av. Georges Clemenceau, 92000 Nanterre, Francúzsko (ďalej len „Veolia Transport SA“).

Na území Slovenskej republiky pôsobí spoločnosť CCE od februára 2006 prostredníctvom spoločnosti Bratislavská regionálna koľajová spoločnosť, a. s. so sídlom Krátka 11, 811 03 Bratislava, IČO: 35 855 398, ktorá je zapísaná v Obchodnom registri Okresného súdu Bratislava I, Oddiel: Sa, Vložka: 312/B.

Z vyššie uvedených skutočností vyplýva, že spoločnosť CCE je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť KMV BUS je spoločnosť s ručením obmedzeným, ktorá je zapísaná v Obchodnom registri Okresného súdu Nitra, Oddiel: Sro, Vložka č.: 12941/N. Jediným spoločníkom, t. j. majiteľom 100 %-ného obchodného podielu v spoločnosti KMV BUS je spoločnosť Veolia Transport NE. 

Spoločnosť KMV BUS vlastní v súčasnosti 60,48 %-ný podiel na základnom imaní v spoločnosti Slovenská autobusová doprava Nitra, a. s. so sídlom Štúrova 72, 949 44 Nitra (ďalej len „SAD Nitra“), na základe ktorého kontroluje túto spoločnosť spolu s Fondom národného majetku Slovenskej republiky so sídlom Drieňová 27, 821 01 Bratislava (ďalej len „FNM SR“).

Z vyššie uvedených skutočností vyplýva, že vzhľadom na to, že spoločnosť KMV BUS je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z oznámenia koncentrácie vyplýva, že dňa 10. 05. 2006 uzavreli podnikatelia CCE a Veolia Transport NE Zmluvu o prevode obchodného podielu, na základe ktorej nadobudne podnikateľ CCE 100 %-ný obchodný podiel v spoločnosti KMV BUS od podnikateľa Veolia Transport NE. 

Po preštudovaní predložených podkladov a informácií účastníkom konania úrad zistil, že materskou spoločnosťou podnikateľov CCE a Veolia Transport NE je spoločnosť Veolia Transport SA. Spoločnosť Veolia Transport SA vlastní 100 %-ný obchodný podiel v spoločnostiach CCE a Veolia Transport NE, na základe čoho vykonáva rozhodujúci vplyv na zloženie, hlasovanie alebo rozhodovanie orgánov v spoločnostiach CCE a Veolia Transport NE, a teda vykonáva v týchto spoločnostiach priamu kontrolu. Vzhľadom na to, že spoločnosť Veolia Transport NE vlastní 100 %-ný obchodný podiel v spoločnosti KMV BUS, spoločnosť Veolia Transport SA má možnosť prostredníctvom dcérskej spoločnosti vykonávať rozhodujúci vplyv na zloženie, hlasovanie alebo rozhodovanie orgánov aj v spoločnosti KMV BUS, a teda vykonávať v tejto spoločnosti nepriamu kontrolu. 

Po uskutočnení posudzovanej transakcie bude na základe kapitálového prepojenia spoločnosť Veolia Transport SA aj naďalej vykonávať nepriamu kontrolu v cieľovej spoločnosti KMV BUS prostredníctvom dcérskej spoločnosti, čím sa nezmení jej možnosť vykonávať rozhodujúci vplyv na zloženie, hlasovanie alebo rozhodovanie orgánov v spoločnosti KMV BUS. Vzhľadom na to, že v tomto prípade ide o transakciu v rámci jednej ekonomickej skupiny, uskutočnením tejto transakcie nedôjde k zmene ekonomickej samostatnosti nadobúdaného podnikateľa. 

Z vyššie uvedeného vyplýva, že v prípade predmetnej transakcie sa nejedná o koncentráciu podľa § 9 ods. 1 zákona, a teda sa na túto transakciu zákon ani oznamovacia povinnosť podľa § 10 ods. 9 zákona nevzťahuje.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

 Rozhodnutie sa doručuje:

Mgr. Peter Štrpka
advokát
Advokátska kancelária Soukeník - Štrpka
Moskovská 13
811 08  Bratislava